Lars Saabye Christensen

Lars Saabye Christensen (født 21. september 1953 i Oslo) er en dansk/norsk forfatter.

Han fik i 2002 Nordisk Råds litteraturpris for romanen "Halvbroderen", der regnes for hans hovedværk.

Liv og virke

Baggrund og uddannelse 
Saabye Christensen voksede op i Oslo-bydelen Skillebekk, men boede mange år i Sortland i Nordnorge. Begge disse steder er nært knyttet til hans forfatterskab, og optræder i de fleste af hans værker. Han bor i dag på Blindern.

Saabye Christensen studerede litteraturvidenskab, norsk, kunsthistorie og idehistorie ved Universitetet i Oslo.

Forfatterskab 
Hans officielle debut var digtsamlingen Historien om Gly fra 1976, der indbragte ham Tarjei Vesaas debutantpris. Hans første bog var imidlertid digtsamlingen Grønt lys, en stencilsamling med digte, som han solgte på gaden.

Saabye Christensen har skrevet en række digte og skuespil, samt flere filmmanuskripter, men har udmærket sig først og fremmest som novellist og romanforfatter. Hans første roman udkom året efter debuten, og hed Amatøren. Gennembruddet kom imidlertid først i 1984 med romanen Beatles som indbragte ham Cappelenprisen og international anerkendelse. Fire år senere fulgte romanen Herman.

I 2001 udkom Halvbroderen for hvilken han modtog Brageprisen og Nordisk råds litteraturpris. Halvbroderen er solgt i over 200.000 eksemplarer og udkommet i 22 lande.

Som forlagskonsulent og i en årrække redaktør for Cappelens debutantantologi Signaler, har Saabye Christensen været en vigtig og kyndig hjælper for nye litterære talenter.

Lars Saabye Christensen er medlem af Det Norske Akademi for Sprog og Litteratur.

I 2006 blev han udnævnt til kommandør af St. Olavs Orden og i 2008 udnævntes han til ridder af den franske Ordre des Arts et des Lettres.

Siden 1993 har han optrådt med bandet Norsk Utflukt, hvor han læser sine egne digte op. Bandet har udgivet fire album: Med lyset på (1993), Diger og gul (1997), Det blå arret (2002) og Tida som går (2004).

Tilknytning til Danmark 
Han er søn af den danske arkitekt Mogens Hjort Christensen (1919–2010) og norske Grethe Saabye (1923–2009), og er dansk statsborger.
Saabye Christensen udgav i 2010 digtsamlingen "Mit danske album" om sine danske aner, hvori han bl.a. omtaler danske sportspersonligheder som skøjteløberen Kurt Stille og fægteren Ivan Osiier.

Bibliografi

Værker oversat til dansk

Hørespil 
 Columbus' ankomst (produceret 1982, genudsendt 1983)
 Kvitt eller dobbelt (producereet 1984, genudsendt 1984, 1985 og 1986)
 Jokeren (fem deler) (produceret 1987, genudsendt 1987, 1993 og 1995)
 Til pengene tar slutt, Al (produceret 1988, genudsendt 1988)
 Lyset på yttersida (2001)

Diskografi 
 Skrapjern og silke (1999), med Ole Henrik Giørtz, Anne Marie Almedal, Kristin Kajander, Elin Rosseland og Anne-Marie Giørtz
 Utvalgte noveller (2005), med Liza Marklund og Levi Henriksen
 Det kromatiske minnet (2015), med Ole Henrik Giørtz

Norsk Utflukt 
Album
 Med lyset på (1993)
 Diger og gul (1997)
 Det blå arret (2002)
 Tida som går (2004)
 Long Distance Call (2013)
Singler
 Diger og gul (1997)
 Spettet står i jorda (1997)

Kilder

Eksterne henvisninger 
 

Romanforfattere fra Norge
Novelleforfattere fra Norge
Det Norske Akademi
Modtagere af Nordisk Råds Litteraturpris
Personer fra Oslo
Norsksprogede forfattere fra Norge
Modtagere af Bokhandlerprisen
Vindere af Doblougprisen
Modtagere af Brageprisen
Modtagere af Cappelenprisen
Modtagere af Kritikerprisen
Digtere fra Norge
Manuskriptforfattere fra Norge
Modtagere af Riksmålsforbundets litteraturpris